Man (20) vermoor glo broer se klasmaat (14) | Maroela Media
ŉ 20-jarige man van Limpopo wat van die moord op ŉ 14-jarige hoërskoolleerder beskuldig word, se borgtogaansoek in die Giyani-landdroshof in dié provinsie het misluk.
Konst. Monatse Mamabolo, woordvoerder van die polisie, sê Nhlanhla Elliot Mabasa het glo Dinsdag voor die hof verskyn.
Luidens ŉ verklaring van die polisie het Mabasa se 15-jarige broer en die oorledene glo ŉ argument op die skoolterrein van die Hoërskool Mbangezike in die Xikukwani-nedersetting gehad waarna die 15-jarige vir Mabasa na die skool ontbied het.
“Die 15-jarige leerder het vir Mabasa gebel en hulle het die 14-jarige oorledene [na skool] na sy huis toe gevolg waar Mabasa hom na bewering met ŉ skerp voorwerp gekap het. Hy is op slag dood,” sê Mamabolo.
Volgens die polisie het die gemeenskap ná die leerder se dood reg in eie hande geneem en Mabasa se huis saam met al sy besittings afgebrand.
Mamabolo sê niemand is nog in verband met die aanklag van brandstigting en opsetlike beskadiging van eiendom in hegtenis geneem nie. Mabasa sal weer op 22 Maart in die hof verskyn.
Enigeen met meer inligting oor die voorval word versoek om kol. Chris Mabasa by 082 469 0739 te kontak.
Mabasa is die beweerde moordenaar… Kol Chris Mabasa die kontak persoon….. Is daar nie n foutjie iewers nie
Is dit net toeval dat die verdagte in die moordsaak, en die kolonel wat die saak ondersoek dieselfde vanne het.
Julle is oplettend.
Die gevolge van jou aksies en dade. Ons het dit van kleins af geleer en so het ons ons kinders ook geleer.